**EVALUAREA TEMATICĂ A**

**MINISTERULUI MEDIULUI, APELOR**

**ȘI PĂDURILOR**

**PRIVIND IMPLEMENTAREA**

**STRATEGIEI NAȚIONALE ANTICORUPȚIE 2021 – 2025**

**Raport de evaluare**

**2024**

**MINISTERUL MEDIULUI, APELOR ȘI PĂDURILOR**

**I. INTRODUCERE**

* ***Adresa fizică:*** B-dul Libertății nr.12, sector 5, București
* ***Adresa virtuală:*** <http://www.mmediu.ro>
* ***Cadrul legal care reglementează activitatea instituției:***

Hotărârea nr. 43/2020 privind organizarea și funcționarea Ministerului Mediului, Apelor și Pădurilor, publicată în Monitorul Oficial al României, Partea I nr. 55 din 28 ianuarie 2020, cu modificările și completările ulterioare.

* ***Misiune / atribuții / competențe / structura:***

Ministerul Mediului, Apelor şi Pădurilor se organizează şi funcţionează ca organ de specialitate al administraţiei publice centrale, cu personalitate juridică, în subordinea Guvernului.

Ministerul Mediului, Apelor şi Pădurilor îşi desfăşoară activitatea în domeniile: planificare strategică, dezvoltare durabilă, economie verde, infrastructură de mediu, rezilienţă ecologică, meteorologie, schimbări climatice, protejarea, conservarea şi ameliorarea capitalului natural, arii naturale protejate, biodiversitate, biosecuritate, protejarea cetăţenilor la riscurile de mediu, economia circulară şi gestionarea deşeurilor, gestionarea siturilor potenţial contaminate şi a celor contaminate, gestionarea substanţelor şi preparatelor periculoase, evaluarea şi gestionarea calităţii aerului şi zgomotului ambiant, controlul poluării industriale şi managementul riscului, protecţia atmosferei, managementul fondului forestier şi cinegetic, gospodărirea apelor, siguranţa construcţiilor şi amenajărilor hidrotehnice, hidrologie, hidrogeologie, protecţia, conservarea şi refacerea capitalului natural din domeniul apelor şi pădurilor, sistemul de management de mediu şi audit - EMAS, eticheta UE ecologică şi infrastructura naţională pentru informaţii spaţiale din domeniul de competenţă, conform prevederilor Hotărârii Guvernului [nr. 579/2015](https://lege5.ro/App/Document/g42dcojqgi/hotararea-nr-579-2015-privind-stabilirea-responsabilitatilor-specifice-ale-autoritatilor-publice-precum-si-a-structurilor-tehnice-pentru-realizarea-temelor-de-date-spatiale-si-aprobarea-masurilor-nece?d=2023-04-12) privind stabilirea responsabilităţilor specifice ale autorităţilor publice, precum şi a structurilor tehnice pentru realizarea temelor de date spaţiale şi aprobarea măsurilor necesare pentru punerea în comun a acestora.

Ministerul Mediului, Apelor şi Pădurilor realizează politica la nivel naţional în domeniile protecţiei mediului înconjurător, economiei verzi, biodiversităţii, ariilor naturale protejate, schimbărilor climatice, economiei circulare şi gestionării deşeurilor, gospodăririi apelor, siguranţei construcţiilor şi amenajărilor hidrotehnice, silvic şi cinegetic, cu privire la toate sectoarele şi subsectoarele pe care le administrează, elaborează strategia şi reglementările specifice de dezvoltare şi armonizare a acestor activităţi în cadrul politicii generale a Guvernului, asigură şi coordonează aplicarea strategiei Guvernului în domeniile sale de competenţă, îndeplinind rolul de autoritate de stat, de sinteză, coordonare, reglementare, monitorizare, inspecţie şi control în aceste domenii.

Ministerul Mediului, Apelor şi Pădurilor coordonează activitatea de integrare a cerinţelor privind planificarea strategică, mediu, managementul fondului forestier şi cinegetic, gospodărirea apelor, siguranţa construcţiilor şi amenajărilor hidrotehnice, hidrologie, hidrogeologie, meteorologie, în celelalte politici sectoriale, în concordanţă cu cerinţele şi standardele europene şi internaţionale.

Ministerul Mediului, Apelor şi Pădurilor asigură îndeplinirea condiţionalităţilor ex-ante şi respectarea planurilor de măsuri asumate pentru îndeplinirea acestora, pentru sectoarele mediu şi pentru domeniile gospodăririi apelor, în acord cu angajamentele asumate prin Acordul de parteneriat 2014-2020 şi Programul operaţional Infrastructură mare 2014-2020.

Ministerul Mediului, Apelor şi Pădurilor asigură coordonarea interministerială a procesului de elaborare, implementare, monitorizare şi revizuire a politicii naţionale privind dezvoltarea durabilă din domeniul de competenţă.

Ministerul Mediului, Apelor şi Pădurilor coordonează activitatea de integrare a cerinţelor privind protecţia mediului în celelalte politici sectoriale, în concordanţă cu cerinţele şi standardele europene şi internaţionale.

Ministerul Mediului, Apelor şi Pădurilor este desemnat ca autoritate competentă pentru aplicarea prevederilor Regulamentului (UE) [nr. 1.293/2013](https://lege5.ro/App/Document/gm4dsojtgi/regulamentul-nr-1293-2013-privind-instituirea-unui-program-pentru-mediu-si-politici-climatice-life-si-de-abrogare-a-regulamentului-ce-nr-614-2007-text-cu-relevanta-pentru-see?d=2023-04-12) al Parlamentului European şi al Consiliului din 11 decembrie 2013 privind instituirea unui program pentru mediu şi politici climatice (LIFE) şi de abrogare a Regulamentului (CE) [nr. 614/2007](https://lege5.ro/App/Document/gi3tcnrqge/regulamentul-nr-614-2007-privind-instrumentul-financiar-pentru-mediu-life?d=2023-04-12).

Ministerul Mediului, Apelor şi Pădurilor este desemnat operator de program, conform Ordonanţei de urgenţă a Guvernului [nr. 88/2012](https://lege5.ro/App/Document/gmztmnrtgi/ordonanta-de-urgenta-nr-88-2012-privind-cadrul-institutional-pentru-coordonarea-implementarea-si-gestionarea-asistentei-financiare-acordate-romaniei-prin-mecanismul-financiar-al-spatiului-economic-eur?d=2023-04-12) privind cadrul instituţional pentru coordonarea, implementarea şi gestionarea asistenţei financiare acordate României prin Mecanismul financiar al Spaţiului Economic European şi prin Mecanismul financiar norvegian pe perioada de programare 2009-2014, aprobată cu modificări şi completări prin Legea [nr. 246/2013](https://lege5.ro/App/Document/gm3tenrug4/legea-nr-246-2013-pentru-aprobarea-ordonantei-de-urgenta-a-guvernului-nr-88-2012-privind-cadrul-institutional-pentru-coordonarea-implementarea-si-gestionarea-asistentei-financiare-acordate-romaniei-pr?d=2023-04-12), cu modificările ulterioare, pentru programele RO02 - Biodiversitate şi servicii ale ecosistemelor, RO04 - Reducerea substanţelor periculoase şi RO07 - Adaptarea la schimbările climatice.

Ministerul Mediului, Apelor şi Pădurilor este desemnat operator de program pentru Programul RO-Mediu "Mediu, adaptarea la schimbările climatice şi ecosisteme", conform Memorandumului de înţelegere privind punerea în aplicare a Mecanismului Financiar SEE 2014-2021 între Islanda, Principatul Liechtenstein şi Regatul Norvegiei şi Guvernul României, semnat la Bucureşti la 13 octombrie 2016.

Ministerul Mediului, Apelor şi Pădurilor este desemnat ca autoritate competentă pentru aplicarea prevederilor Regulamentului (UE) [nr. 511/2014](https://lege5.ro/App/Document/gm4tonzvgi/regulamentul-nr-511-2014-privind-masurile-de-conformitate-destinate-utilizatorilor-prevazute-in-protocolul-de-la-nagoya-privind-accesul-la-resursele-genetice-si-impartirea-corecta-si-echitabila-a-bene?d=2023-04-12) al Parlamentului European şi al Consiliului din 16 aprilie 2014 privind măsurile de conformitate destinate utilizatorilor prevăzute în [Protocolul](https://lege5.ro/App/Document/gmzdenzrhe4q/protocolul-de-la-nagoya-privind-accesul-la-resursele-genetice-si-impartirea-corecta-si-echitabila-a-beneficiilor-care-rezulta-din-utilizarea-acestora-la-conventia-privind-diversitatea-biologica-din-20?d=2023-04-12) de la Nagoya privind accesul la resursele genetice şi împărţirea corectă şi echitabilă a beneficiilor care rezultă din utilizarea acestora în Uniune.

Ministerul Mediului, Apelor şi Pădurilor asigură coordonarea interministerială a procesului de implementare a [Convenţiei-cadru](https://lege5.ro/App/Document/hezdgnzr/conventia-cadru-privind-protectia-si-dezvoltarea-durabila-a-carpatilor-din-22052003?d=2023-04-12) privind protecţia şi dezvoltarea durabilă a Carpaţilor, adoptată la Kiev, la 22 mai 2003, ratificată prin Legea [nr. 389/2006](https://lege5.ro/App/Document/geydamjqgu/legea-nr-389-2006-pentru-ratificarea-conventiei-cadru-privind-protectia-si-dezvoltarea-durabila-a-carpatilor-adoptata-la-kiev-la-22-mai-2003?d=2023-04-12).

Ministerul Mediului, Apelor şi Pădurilor asigură coordonarea interministerială a implementării măsurilor pentru protecţia şi conservarea sturionilor din Bazinul Dunării, elaborate în cadrul Strategiei Uniunii Europene pentru Regiunea Dunării, precum şi a Planului de acţiune pentru conservarea sturionilor, de pe poziţia de membru a structurii naţionale de implementare, elaborată de Ministerul Afacerilor Externe în calitate de coordonator naţional.

Ministerul Mediului, Apelor şi Pădurilor este desemnat agenţie de implementare pentru Proiectul privind controlul integrat al poluării cu nutrienţi şi în această calitate are întreaga autoritate şi responsabilitate în realizarea lui, conform [Acordului](https://lege5.ro/App/Document/ge2tkobqgu2q/acordul-de-imprumut-finantare-aditionala-pentru-proiectul-privind-controlul-integrat-al-poluarii-cu-nutrienti-intre-romania-si-banca-internationala-pentru-reconstructie-si-dezvoltare-din-14042016?d=2023-04-12) de împrumut dintre România şi Banca Internaţională pentru Reconstrucţie şi Dezvoltare, ratificat prin Legea [nr. 46/2017](https://lege5.ro/App/Document/ge2tkobqgq3q/legea-nr-46-2017-privind-ratificarea-acordului-de-imprumut-finantare-aditionala-pentru-proiectul-privind-controlul-integrat-al-poluarii-cu-nutrienti-dintre-romania-si-banca-internationala-pentru-recon?d=2023-04-12) privind ratificarea Acordului de împrumut dintre România şi Banca Internaţională pentru Reconstrucţie şi Dezvoltare, semnat la Washington la 14 aprilie 2016, ratificat prin Legea [nr. 46/2017](https://lege5.ro/App/Document/ge2tkobqgq3q/legea-nr-46-2017-privind-ratificarea-acordului-de-imprumut-finantare-aditionala-pentru-proiectul-privind-controlul-integrat-al-poluarii-cu-nutrienti-dintre-romania-si-banca-internationala-pentru-recon?d=2023-04-12).

Ministerul Mediului, Apelor şi Pădurilor este desemnat coordonator de reforme şi investiţii în cadrul Planului naţional de redresare şi rezilienţă al României pentru domeniul de competenţă, în conformitate cu prevederile anexei la Decizia Consiliului Uniunii Europene 2021/0.309 (NLE) din 28 octombrie 2021 de aprobare a evaluării Planului de redresare şi rezilienţă al României, şi este responsabil pentru implementarea şi monitorizarea stadiului de îndeplinire pentru fiecare jalon/ţintă, cu respectarea anexei la decizia Consiliului.

Ministerul Mediului, Apelor şi Pădurilor exercită, în condiţiile legii, în domeniile proprii de competenţă, următoarele funcţii:

**a)** de strategie şi planificare;

**b)** de reglementare şi avizare;

**c)** de reprezentare;

**d)** de autoritate de stat;

**e)** de monitorizare, inspecție şi control;

**f)** de informare şi conștientizare a publicului în domeniile sale de activitate;

**g)** de administrare.

Ministerul Mediului, Apelor şi Pădurilor exercită, în condiţiile legii, următoarele atribuţii cu caracter general:

**a)** organizează, împreună cu celelalte ministere şi cu organele de specialitate ale administraţiei publice centrale şi locale şi cu alte persoane juridice, după caz, promovarea acţiunilor derulate în domeniile sale de activitate;

**b)** colaborează cu asociaţiile profesionale, patronale şi sindicale din domeniile sale de activitate şi asigură dialogul permanent cu acestea, cu mass-media şi cu societatea civilă în general, în scopul informării reciproce şi perfecţionării cadrului legislativ existent;

**c)** participă la sprijinirea dezvoltării capacităţii administrative a structurilor implicate în programele din domeniile sale de activitate, precum şi la consolidarea şi extinderea relaţiilor de colaborare dintre acestea;

**d)** participă, cu experţi proprii desemnaţi, la întâlnirile grupurilor de lucru în cadrul cărora sunt abordate subiecte în legătură cu domeniile sale de activitate;

**e)** participă la schimbul de informaţii şi experienţă cu instituţiile şi organismele naţionale, europene şi internaţionale cu privire la domeniile sale de activitate, în condiţiile legii;

**f)** asigură, în funcţie de necesităţi, finanţarea activităţii de reglementare din domeniile sale de activitate;

**g)** finanţează, în condiţiile legii, versiunile în limba română ale standardelor şi, după caz, ale anexelor naţionale din domeniile sale de activitate;

**h)** susţine şi promovează constituirea de parteneriate la nivel central şi local în domeniile sale de activitate;

**i)** susţine tranziţia economiei româneşti către o economie verde şi economia circulară, rezilientă la efectele schimbărilor climatice, prin politici de creştere economică durabilă cu emisii reduse de gaze cu efect de seră şi utilizare eficientă a resurselor naturale;

**j)** iniţiază, împreună cu instituţiile de profil, programe menite să sprijine perfecţionarea continuă a funcţionarilor publici şi a personalului angajat, în domeniile sale de activitate;

**k)** realizează cercetări de opinie publică, cantitative şi calitative, prin intermediul unor instituţii specializate, în vederea fundamentării documentelor strategice, a campaniilor de comunicare şi a informării opiniei publice în domeniile sale de activitate;

**l)** poate contracta servicii specializate, în condiţiile legii, în vederea obţinerii documentelor, studiilor, colectării datelor, informaţiilor şi raportărilor, necesare realizării atribuţiilor sale, precum şi servicii de consultanţă, inclusiv servicii de evaluare, prognoză şi statistică;

**m)** editează, direct sau prin unităţile din subordinea, din coordonarea ori aflate sub autoritatea sa, publicaţii de specialitate şi de informare specifice domeniilor sale de activitate;

**n)** organizează şi sprijină activităţi şi manifestări pentru promovarea şi susţinerea proiectelor din domeniile sale de activitate, atât în ţară, cât şi în străinătate, prin expoziţii, simpozioane, sesiuni de comunicări, congrese, colocvii şi alte asemenea activităţi;

**o)** dezvoltă, monitorizează şi evaluează politicile publice cu impact asupra domeniilor sale de activitate;

**p)** facilitează realizarea de schimburi de bune practici între structurile implicate în derularea programelor din domeniile sale de activitate;

**q)** asigură derularea dialogului social şi a relaţiei cu partenerii sociali pentru problematica ce revine în responsabilitatea sa;

**r)** primeşte şi rezolvă sau, după caz, transmite spre soluţionare celor în drept, potrivit competenţelor, sesizările persoanelor fizice şi juridice, în conformitate cu prevederile Ordonanţei Guvernului [nr. 27/2002](https://lege5.ro/App/Document/gm4tinbr/ordonanta-nr-27-2002-privind-reglementarea-activitatii-de-solutionare-a-petitiilor?d=2023-04-12) privind reglementarea activităţii de soluţionare a petiţiilor, aprobată cu modificări şi completări prin Legea [nr. 233/2002](https://lege5.ro/App/Document/gm4tanzu/legea-nr-233-2002-pentru-aprobarea-ordonantei-guvernului-nr-27-2002-privind-reglementarea-activitatii-de-solutionare-a-petitiilor?d=2023-04-12), cu modificările ulterioare;

**s)** asigură protecţia informaţiilor clasificate, prevenirea şi combaterea terorismului, implementarea prevederilor legislaţiei Uniunii Europene în domeniile sale de competenţă, prin activităţi specifice;

**ş)** asigură transparenţa şi accesul publicului la informaţiile de mediu, consultarea şi participarea acestuia la luarea deciziilor privind domeniile sale de activitate;

**t)** desfăşoară activităţi de informare, publicitate şi promovare a programelor din domeniile sale de activitate, potrivit legii;

**ţ)** poate contracta, în condiţiile legii, servicii de specialitate, expertiză, consultanţă şi reprezentare juridică internă şi internaţională, de traduceri, documentare şi arhivare de documente;

**u)** încheie protocoale, acorduri, convenţii de colaborare şi schimb de informaţii, la nivel naţional şi internaţional, cu alte instituţii publice şi private, cu organizaţii guvernamentale şi neguvernamentale, potrivit competenţelor sale, în condiţiile legii;

**v)** emite dispoziţii obligatorii pentru aplicarea măsurilor dispuse ca urmare a exercitării atribuţiilor sale, potrivit legii;

**w)** solicită informaţiile şi datele necesare realizării atribuţiilor sale;

**x)** efectuează acte de control şi inspecţie, conform reglementărilor legale în vigoare, inclusiv regulamentelor naţionale, europene şi regulamentului propriu de organizare şi funcţionare, în domeniile sale de activitate; în exercitarea atribuţiilor de control, reprezentanţii mandataţi solicită documentele şi informaţiile necesare, iar entităţile controlate sau inspectate au obligaţia să le pună la dispoziţie în termenul solicitat, în condiţiile legii;

**y)** organizează şi administrează activităţi de voluntariat, în condiţiile legii.

* **Organigrama:**

Structura organizatorică a Ministerului Mediului, Apelor și Pădurilor este cuprinsă în anexa nr. 1 la H.G. nr. 43/2020.

* **Structuri subordonate:**

În anexa nr. 2 la H.G. nr. 43/2020 sunt prevăzute unitățile care funcționează în subordinea, sub autoritatea sau în coordonarea Ministerului Mediului, Apelor și Pădurilor, după cum urmează:

**1**.**Unități care funcționează în subordinea Ministerului Mediului, Apelor și Pădurilor**:

**I.** Instituții publice cu personalitate juridică finanțate integral din bugetul de stat:

Agenția Națională pentru Protecția Mediului;

Administrația Rezervației Biosferei “Delta Dunării”;

Garda Națională de Mediu;

Garda Forestieră Națională.

**II.** Instituțiile publice cu personalitate juridică finanțate din venituri proprii și subvenții de la bugetul de stat: Agenția Națională pentru Arii Naturale Protejate.

**III.** Unități fără personalitate juridică:

a. Unități de management al proiectului (UMP)

b. Unități de implementare a proiectului (UIP)

**2**.**Unități care funcționează sub autoritatea Ministerului Mediului, Apelor și Pădurilor**:

1. Administrația Națională de Meteorologie;

2. Regia Națională a Pădurilor-Romsilva.

**3.Unități care funcționează în coordonarea Ministerului Mediului, Apelor și Pădurilor:**

1. Administrația Fondului pentru Mediu;

2. Administrația Națională “Apele Române”.

* **Număr total poziții/funcții prevăzute în statul instituției (inclusiv nr. funcții de conducere ocupate cu titlu permanent):** 567 de funcții, din care:
* 7 funcții de demnitari, din care ocupate 7 și vacante 0;
* 4 înalți funcționari publici, din care ocupate 4 și vacante 0;
* 56 funcții publice de conducere, din care ocupate 53 și vacante 3;
* 438 de funcții de execuție, din care 368 ocupate și 70 vacante;
* 498 număr total de funcții publice, din care 425 ocupate și 73 vacante;
* 62 de funcții contractuale de execuție, din care 54 ocupate și 8 vacante;
* 567 număr total de posturi în cadrul MMAP din care 486 ocupate și 81 vacante.
* **Resursele alocate pentru cele 3 standarde supuse evaluării:**
	1. **resurse financiare, evidențiindu-le distinct pe cele alocate pentru pregătirea profesională**
	2. **resurse umane**
	3. **resurse materiale (calculatoare, spațiu pentru desfășurarea activității, acces la internet etc.)**

Pentru anul 2022-2023 nu au fost prevăzute resurse financiare pentru niciunul dintre standardele supuse evaluării.

Potrivit Ordinului MMAP nr. 3040 din 23.11.2022, a fost constituit Grupul de lucru în componența căruia intră 13 persoane. Toate cele 13 persoane nominalizate prin Ordinul MMAP sunt funcționari publici ce au acces la calculatoare, spații pentru desfășurarea activității, acces la internet etc.

* ***Scopul misiunii de evaluare***

Prin Hotărârea Guvernului nr. 1269/2021 au fost aprobate *Strategia Națională Anticorupție (SNA) 2021-2025* și documentele aferente acesteia.

Potrivit art. 11 și 12 din *Metodologia de monitorizare a implementării SNA 2021-2025*, aprobată prin Ordinul Ministrului Justiției nr. 2046/2022, în cadrul reuniunilor desfășurate în luna decembrie 2022, platformele de cooperare au aprobat temele de evaluare tematică și instituțiile ce urmează a fi supuse evaluării în anul 2023.

Temele care fac obiectul misiunilor de evaluare tematică în anul 2023 sunt:

* 1. evaluarea riscurilor de corupție în cadrul autorităților și instituțiilor publice centrale și locale;
	2. evaluarea incidentelor de integritate în cadrul autorităților și instituțiilor publice centrale și locale;
	3. gestionarea mecanismului de implementare a SNA de către instituțiile publice (inclusiv întreprinderi publice).

Obiectivele procesului de monitorizare sunt:

* Identificarea progreselor înregistrate în implementarea SNA;
* Identificarea și corectarea problemelor practice apărute în aplicarea politicilor și normelor anticorupție;
* Creșterea gradului de cunoaștere, înțelegere și implementare a măsurilor de prevenire a corupției, în sectorul public și privat.

Procedura evaluării a constat în completarea chestionarului tematic de evaluare transmis la data de 5 aprilie 2023, organizarea vizitei de evaluare la sediul Ministerului Mediului, Apelor și Pădurilor, în data de 18 aprilie 2023, și redactarea raportului de evaluare.

* ***Componența echipei de evaluare***

**Echipa de evaluare a fost compusă din 3 persoane:**

* D-na Rebeca Filip – Direcția Generală Anticorupție, expert evaluator din cadrul platformei autorităților independente și a instituțiilor anticorupție;
* D-na Anamaria Ramona Rusu - Comisia Antifraudă, ARB, expert evaluator din cadrul platformei mediului de afaceri;
* D-na Ana-Maria Neamțu, personal de specialitate juridică asimilat judecătorilor și procurorilor, Ministerul Justiției, expert evaluator din partea platformei administrației publice centrale.

**Reprezentanții Ministerului Mediului, Apelor și Pădurilor, care au luat parte la întâlnire au fost:**

* D-na Ginela Grădinaru, consilier, Direcția Corp Control, Integritate și Anticorupție;
* D-na Andrei Amalia Lucia, consilier superior, Direcția Corp Control, Integritate și Anticorupție;
* Dl Vișan Alecsandru, manager public, Unitatea de Politici Publice;
* D-na Ana-Maria Ioniță, consilier juridic, Direcția Resurse Umane, secretarul comisiei de disciplină;
* Dl Ilie Mihalache, Director adjunct, Direcția Corp Control, Integritate și Anticorupție.

**Din partea Secretariatului tehnic al SNA au participat:**

* D-na Ana Lorena Sava, personal de specialitate juridică asimilat judecătorilor și procurorilor, Ministerul Justiției, reprezentant al Secretariatului tehnic al SNA.

**II. CONSTATĂRI**

1. **EVALUAREA RISCURILOR DE CORUPȚIE ÎN CADRUL AUTORITĂȚILOR ȘI INSTITUȚIILOR PUBLICE CENTRALE ȘI LOCALE**

În urma discuțiilor purtate, a documentelor transmise și a chestionarului completat, a rezultat că la nivelul MMAP a fost constituit Grupul de lucru pentru implementarea metodologiei standard de evaluare a riscurilor de corupție în cadrul autorităților şi instituţiilor publice centrale, potrivit Ordinului nr. 3040/23.11.2022 privind constituirea Grupului de lucru pentru implementarea metodologiei standard de evaluare a riscurilor de corupție la nivelul MMAP.

Pentru constituirea Componenței Grupului de lucru s-a ținut cont de prevederile art. 6 din metodologia standard de evaluare a riscurilor de corupție în cadrul autorităților și instituțiilor publice centrale, aprobată prin H.G. nr. 599/2018.

Componența grupului de lucru la nivelul funcțiilor este următoarea:

- Secretar general adjunct – Coordonator al Planului de Integritate și Șef al grupului de lucru;

- Director - Direcția, Corp Control, Integritate și Anticorupție;

- Consilier Superior - Direcția Corp Control, Integritate și Anticorupție;

- Consilier Principal - Direcția Corp Control, Integritate și Anticorupție;

- Consilier Superior - Direcția Generală Resurse Umane, Juridică și Relația cu Parlamentul;

- Manager public - Unitatea de Politici Publice;

- Consilier Superior - Direcția Generală Economică, Investiții și Administrativ;

- Manager public - Consilier de Etică - Unitatea de Politici Publice;

- Consilier Superior - Direcția Generală Ape;

- Consilier Superior - Direcția Generală Evaluare Impact, Controlul Poluării și Schimbări Climatice;

- Consilier Superior - Direcția Generală Evaluare Impact, Controlul Poluării și Schimbări Climatice;

- Consilier Principal - Direcția Generală Păduri și Strategii în Silvicultură;

- Consilier superior - Direcția Generală Deșeuri și Situri Contaminate.

Grupul de lucru pentru implementarea metodologiei a identificat și descris riscurile de corupție, în funcție de vulnerabilitățile prezente în cadrul activităților curente ale direcțiilor de specialitate din cadrul MMAP care pot conduce la săvârșirea unor fapte de corupție.

Registrul riscurilor de corupție prevăzut la art. 17 din metodologia standard a fost elaborat în luna aprilie 2022, pe baza activităților reglementate de art. 11-16 din metodologie.

A fost actualizat/revizuit în luna decembrie 2022 pe baza consultării tuturor structurilor din MMAP, precum și a responsabililor ce fac parte din Grupul de lucru (Registrul riscurilor de corupție pentru anul 2022 la nivelul MMAP nr. DCCIA/101578/28.12.2022).

Registrul riscurilor reglementat de art. 5 din O.S.G.G. nr. 600/2018 este corelat cu registrul riscurilor de corupție. Potrivit O.S.G.G. nr. 600/2018, fiecare structură funcțională de la primul nivel de conducere din cadrul MMAP trebuie să gestioneze toate riscurile identificate în propriul domeniu de competență. Pe parcursul anului 2022 au fost publicate pe rețeaua intranet a MMAP în cadrul secțiunii speciale dedicate SCIM riscurile identificate ce au fost comunicate membrilor Comisiei de monitorizare și responsabililor cu riscurile, precum și angajaților MMAP.

1. **EVALUAREA INCIDENTELOR DE INTEGRITATE ÎN CADRUL AUTORITĂȚILOR ȘI INSTITUȚIILOR PUBLICE CENTRALE ȘI LOCALE**

La nivelul MMAP nu a fost desemnat responsabilul pentru implementarea metodologiei de evaluare a incidentelor de integritate, în conformitate cu dispozițiile art. 5 alin. (1) din metodologia aprobată prin Hotărârea Guvernului nr. 599/2018, precizându-se că urmează a fi desemnat, prin modificarea Ordinului nr. 3040/2022 și extinderea competențelor Grupului care se ocupă cu identificarea riscurilor la corupție în cadrul MMAP.

Așa cum s-a indicat anterior, prin Ordinul MMAP nr. 3040/23.11.2022 a fost constituit Grupul de lucru pentru implementarea metodologiei standard de evaluare a riscurilor de corupție conform H.G.nr. 599/2018. În cursul anului 2023, după extinderea competențelor și în ceea ce privește evaluarea incidentelor de integritate, grupul de lucru va desfășura următoarele activități:

a) obținerea de informații privind incidentul de integritate ;

b) analiza incidentului de integritate;

c) propunerea de măsuri de prevenire și/control;

În cursul anului 2022, nu au existat sesizări privind incidentele de integritate primite de către Compartimentul de Integritate și Anticorupție și nici de către Direcția Generală Resurse Umane, Juridică și Relația cu Parlamentul, însă la nivelul Compartimentului Integritate și Anticorupție din cadrul MMAP există o evidență a incidentelor de integritate pe ultimii 10 ani.

Membrii Grupului de lucru din cadrul MMAP au participat alături de personalul unităților aflate în subordine/sub autoritatea/în coordonarea ministerului la o sesiune de informare organizată la sediul Ministerului Justiției având ca temă de interes, printre altele, Metodologia de evaluare a incidentelor de integritate, reglementată de H.G. nr. 599/2018.

Planul de integritate al instituției a fost întocmit potrivit H.G. nr. 599/2018, și a fost pus la dispoziție ca urmare a vizitei de evaluare.

1. **GESTIONAREA MECANISMULUI DE IMPLEMENTARE A SNA DE CĂTRE INSTITUȚIILE PUBLICE (INCLUSIV ÎNTREPRINDERI PUBLICE)**

Prin Ordinul MMAP nr. 1760/2022 a fost desemnat secretarul general adjunct să coordoneze implementarea Planului de Integritate la nivelul MMAP.

Direcția Corp Control, Integritate și Anticorupție asigură comunicarea cu Secretariatul Tehnic al Strategiei Naționale Anticorupție, prin două persoane desemnate în acest scop, având funcția de: consilier superior și consilier principal.

La nivelul MMAP obiectivele aplicabile din SNA 2021-2025 sunt următoarele:

* + adoptarea și distribuirea în cadrul instituției a planului de integritate, ca urmare a consultării angajaților și a evaluării de risc conform H.G. nr. 599/2018 și asigurarea resurselor necesare implementării acestuia la nivelul MMAP;
	+ evaluarea anuală a modului de implementare a planului și adaptarea acestuia la riscurile și vulnerabilitățile nou apărute la nivelul MMAP;
	+ identificarea, analizarea, evaluarea și monitorizarea riscurilor de corupție la nivelul MMAP, precum și stabilirea și implementarea măsurilor de prevenire și control al acestora, conform H.G. nr. 599/2018;
	+ identificarea, evaluarea și raportarea unitară a incidentelor de integritate la nivelul MMAP, conform H.G. nr. 599/2018;
	+ transmiterea contribuțiilor solicitate de secretariatul tehnic și participarea la activitățile de coordonare și monitorizare a strategiei la nivelul MMAP;
	+ intensificarea utilizării unui portal al S.N.A. la nivel MMAP, pentru creșterea gradului de informare al angajaților despre monitorizarea implementării S.N.A., a noilor tendințe și evoluții în domeniul integrității;
	+ consolidarea profesionalismului în cariera personalului din MMAP, inclusiv prin aplicarea efectivă a mecanismelor de evaluare a performanțelor, evitarea numirilor temporare în funcțiile publice de conducere, transparentizarea procedurilor de recrutare la nivelul A.N.P.M. și asigurarea stabilității funcției publice;
	+ asigurarea unei protecții efective a angajaților care sesizează presupuse incidente de integritate săvârșite la nivelul MMAP;
	+ formarea unei culturi civice de confruntare a fenomenului corupției „mici” la nivel MMAP, inclusiv prin utilizarea noilor tehnologii (de exemplu, social media);
	+ auditarea internă, o dată la doi ani, a sistemului de prevenire a corupției la nivelul MMAP;
	+ identificarea activităților care sunt cele mai vulnerabile la corupție la nivelul MMAP.

Obiectivele s-au transpus la nivelul MMAP pentru anul 2022 prin:

1. adoptarea și distribuirea în cadrul instituției a Declarației privind asumarea unei agende de integritate instituțională, afișarea pe site-ul instituției și comunicarea către personalul ministerului prin e-mail;
2. adoptarea și distribuirea în cadrul instituției a Planului de integritate al MMAP, privind SNA 2021-2025; acesta a fost distribuit personalului MMAP prin e-mail și afișare pe site-ul ministerului;
3. în anul 2022 a fost aprobat noul Cod de etică al instituției prin Ordinul MMAP nr. 2750/2022, ce a fost adus la cunoștința tuturor angajaților de Consilierul de etică. În cod au fost cuprinse la Cap. I art. 2 următoarele obiective:

a) reglementarea normelor de conduită profesională necesare realizării unor raporturi sociale și profesionale corespunzătoare creării și menținerii la nivel înalt a prestigiului instituției funcției publice și al funcționarilor publici;

b) informarea publicului cu privire la conduita profesională la care este îndreptățit să se aștepte din partea angajaților MMAP în exercitarea funcțiilor publice;

c) crearea unui climat de încredere și respect reciproc între cetățeni și angajații Ministerului Mediului, Apelor și Pădurilor.

Codul etic și de integritate este rezultatul consensului angajaților Ministerului Mediului, Apelor și Pădurilor și reprezintă un ghid în ceea ce privește comportamentul din punct de vedere etic și instituțional.

Prin promovarea valorilor și principiilor etice și respectarea regulilor morale și de integritate ce decurg din acestea se așteaptă dezvoltarea unei culturi organizaționale integre și creșterea încrederii publice în actul administrativ.

Planul de integritate al instituției a fost elaborat și aprobat în anul 2022 prin Ordinul MMAP nr. 1760/2022, iar sursele folosite au fost: H.G. nr. 1269/2021 privind aprobarea Strategiei Naționale Anticorupție (SNA) 2021-2025 și documentele aferente acesteia cu anexe; Registrul riscurilor la corupție; Măsurile cuprinse în rapoartele de control ca urmare a constatării neregulilor; Raportările Consilierului de Etică; Informații privind activitatea Comisiei de Disciplină; Regulamentul de Organizare și Funcționare al MMAP.

La sesiunea de bune practici din data de 10.02.2023, organizată de reprezentanții Ministerului Justiției, au participat responsabilii SNA și toți membrii Grupului de lucru de la nivelul MMAP cât și de la nivelul unităților aflate în subordinea, în coordonarea și sub autoritatea MMAP. Ulterior, materialele prezentate ca bune practici la întrunirea din data de 10.02.2023, au fost diseminate tuturor participanților.

**III. BUNE PRACTICI**

1. **EVALUAREA RISCURILOR DE CORUPȚIE ÎN CADRUL AUTORITĂȚILOR ȘI INSTITUȚIILOR PUBLICE CENTRALE ȘI LOCALE**

Nu au fost identificate bune practici pe această temă de evaluare.

1. **EVALUAREA INCIDENTELOR DE INTEGRITATE ÎN CADRUL AUTORITĂȚILOR ȘI INSTITUȚIILOR PUBLICE CENTRALE ȘI LOCALE**

Nu au fost identificate bune practici pe această temă de evaluare.

1. **GESTIONAREA MECANISMULUI DE IMPLEMENTARE A SNA DE CĂTRE INSTITUȚIILE PUBLICE (INCLUSIV ÎNTREPRINDERI PUBLICE)**

- Împreună cu consilierul de etică, compartimentul de integritate și anticorupție transmite semestrial adrese de informare în domeniul integrității, grafice cu standardele de integritate și lansează chestionare privind evaluarea cunoștințelor la nivelul personalului MMAP.

- La solicitarea Compartimentului de Integritate și Anticorupție și a consilierului de etică din cadrul MMAP, funcționarii publici din cadrul MMAP au completat în luna ianuarie 2023 un chestionar care conține tematici de: anticorupție, completare declarații de avere/interese, norme de etică și integritate.

**IV. CONCLUZII ȘI RECOMANDĂRI**

1. **EVALUAREA RISCURILOR DE CORUPȚIE ÎN CADRUL AUTORITĂȚILOR ȘI INSTITUȚIILOR PUBLICE CENTRALE ȘI LOCALE**

- Asigurarea parcurgerii de către președintele, membrii și secretarul Grupului de lucru constituit potrivit Metodologiei standard de evaluare a riscurilor de corupție în cadrul autorităților și instituțiilor publice centrale, aprobată prin Hotărârea Guvernului nr. 599/2018, a unor programe de formare profesională în domeniile de referință, cu scopul adresării indicatorului specific subsumat Măsurii nr. 1.1.4. din SNA 2021-2025.

- Fundamentarea modificărilor și completărilor aduse registrului riscurilor de corupție de rezultatele aplicării unor chestionare persoanelor cu funcții de conducere sau coordonare din cadrul instituției sau al structurilor subordonate, coordonate sau aflate sub autoritate, precum și angajaților din cadrul structurilor care desfășoară activități considerate vulnerabile la corupție, în vederea adresării dispozițiilor art. 11 alin. (2) lit. e) și alin. (3) din Metodologia sus-menționată.

1. **EVALUAREA INCIDENTELOR DE INTEGRITATE ÎN CADRUL AUTORITĂȚILOR ȘI INSTITUȚIILOR PUBLICE CENTRALE ȘI LOCALE**

- Desemnarea responsabilului cu implementarea metodologiei de evaluare a incidentelor de integritate, conform dispozițiilor art. 5 alin. (1) din Metodologia de evaluare a incidentelor de integritate în cadrul autorităților şi instituțiilor publice centrale, aprobată prin Hotărârea Guvernului nr. 599/2018 .

- Asigurarea completării fișei de post a responsabilului pentru implementarea metodologiei de evaluare a incidentelor de integritate cu activitățile enumerate la art. 5 alin. (3) din Metodologia sus-menționată.

- Asigurarea formării profesionale în domeniul evaluării incidentelor de integritate a responsabilului pe acest domeniu.

1. **GESTIONAREA MECANISMULUI DE IMPLEMENTARE A SNA DE CĂTRE INSTITUȚIILE PUBLICE (INCLUSIV ÎNTREPRINDERI PUBLICE)**

- Elaborarea procedurilor de sistem la nivelul MMAP, inclusiv pentru avertizarea în interes public, în vederea implementării standardelor de integritate incluse în Anexa nr. 3 SNA.